text: Op de voys, Het was een meysken jonck.
  Ick wil inden gheest naer Bethleem gaen
  Ende spreken dat zoete Kindeken aen,
  Met deser groeten tot alder tijt.
  Ick groet v zoete Kindeken schoone,
  Ghy zyt ghecomen wt svaders troone
  In Maria ghebenedijt.
  Ick groet v lieffelijc Kindeken cleyne
  Gheschapen van smaegdekens bloede reyne
  Door die cracht des heylichs gheests.
  Ick groet v Kindeken inder crebben
  Mocht ick v in mijn herteken hebben,
  Dat is de plaetse die ghy begeert.
  Ick groete v suyuer Kint ghepresen,
  Die ons altesamen hebt ghenesen
  Doort storten van v heylich bloet.
  Ick groet v Kint vol caritaten,
  Om v wil ick de werelt laten,
  En steruen alle smuelijcheyt.
  Ick groet v Kindeken cleyn besneden
  Doet my mijn hoouerdije vertreden
  Met een diepe ootmoedicheyt.
  Ick groet v woort des Vaders verheuen
  Door wiens Maiesteyt dat d’Enghelen beuen
  En singhen Sanctus tot alder tijt.
  Ick groet v Kindeken groot van machten,
  
  Ghy hebt verwonnen des vyants crachten
  Die doot, die helle, de werelt me.
  Ick groet v Kindeken ionck van daghen
  Wilt v wt mijnder herten iaeghen
  Alle dat v Heere mishaecht.